HMPRO ชะลอเปิดสาขาเพิ่มไม่กระทบมากราคายังถูกกว่าค่าเฉลี่ยกลุ่ม เหมาะลงทุนยาว
บล.เอเซีย พลัส ระบุว่า แม้ HMPRO จะชะลอการเปิดสาขาลงเล็กน้อยจากภาวะเศรษฐกิจ แต่ยังมีผลต่อประมาณการไม่มาก ขณะที่ปัจจัยบวกที่รอในช่วงครึ่งปีหลัง เชื่อจะทำให้ทิศทางกำไรเริ่มทยอยฟื้นตัว บวกกับราคาหุ้นยังถูกกว่าค่าเฉลี่ยกลุ่มฯ
11 พ.ค. 2558

บล.เอเซีย พลัส ระบุในบทวิเคราะห์ (11 พ.ค.) ว่า จากการประชุมนักวิเคราะห์บริษัท โฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยว่า มีแผนชะลอการเปิดสาขาใหม่ปีนี้จาก 8 แห่งเหลือ 5 แห่ง (สมมติฐานกำหนด 8 แห่ง) เนื่องจากภาวะเศรษฐกิจไม่เอื้ออำนวย โดยเฉพาะในต่างจังหวัด แต่หากภาพรวมเศรษฐกิจดีขึ้น จะกลับมาเปิดได้ตามปกติ (มีที่ดินพร้อมแล้ว)
ขณะที่รูปแบบ Mega Home จะเปิด 3-4 แห่ง ใกล้เคียงประมาณการ (เปิดแล้ว 1 แห่งที่ปราจีนบุรี) ทั้งนี้ผลกระทบจากสาขาใหม่ที่เปิดน้อยกว่าสมมติฐาน มีผลกระทบต่อฐานกำไรเพียง 1.5% เพราะเดิมฝ่ายวิจัยคาดว่าจะเปิดสาขาส่วนใหญ่ในช่วงปลายปีเป็นหลัก จึงยังคงประมาณการเดิม
 
ขณะที่ ภาวะเศรษฐกิจที่อ่อนตัวเป็นเวลานาน เริ่มส่งผลกระทบต่อกลุ่มลูกค้าบริษัทซึ่งเป็นระดับกลาง-บนบ้างแล้ว จากสัญญาณที่เห็นในด้านการระมัดระวังการใช้จ่ายมากขึ้น แต่ปัจจัยสำคัญเชื่อว่าเกิดจากด้านบรรยากาศการใช้จ่ายเป็นหลัก ไม่ใช่เกิดจากด้านกำลังซื้อ เพราะลูกค้ากลุ่มที่มียอดซื้อต่อบิลสูงยังเพิ่มขึ้น แสดงถึงกำลังซื้อที่ยังมีอยู่ สะท้อนจากงาน HMPRO EXPO ที่ยอดขายทำได้สูงกว่าเป้าหมาย
ขณะที่ กลุ่มที่มียอดซื้อต่อบิลต่ำ จะระมัดระวังมากขึ้น แต่โดยภาพรวมยังสามารถรักษายอดขายโดยรวมไว้ได้ดีกว่าค่าเฉลี่ยอุตฯ ทั้งนี้ หากไม่รวมผลของการแย่งลูกค้ากันเองของสาขาใหม่ภาพรวมยอดขายสาขาเดิมของรูปแบบ HMPRO ยังอยู่ในระดับทรงตัว ดีกว่าค่าเฉลี่ยกลุ่มฯที่อ่อนตัวลงเล็กน้อย
แต่ประเด็นบวกด้านหนึ่ง ซึ่งคล้ายกับที่นำเสนอไป คือ ยอดขายของ Mega Home ยังเติบโตโดดเด่นต่อเนื่อง มียอดขายสาขาเดิมเพิ่มขึ้นอย่างต่ำ 10% จากปีก่อน และน่าจะคุ้มทุนในงวดครึ่งปีหลังของปี 58 แล้ว บวกกับ การเปิดสาขามาร์เก็ต วิลเลจ (สุวรรณภูมิ) เดือน พ.ค.ที่มีพื้นที่เช่าเพิ่มอีก 20% ซึ่งเป็นปัจจัยที่สนับสนุนว่าทิศทางกำไรได้ผ่านจุดต่ำสุดแล้ว และจะทยอยฟื้นตัวต่อจากนี้ โดยคาดกำไรปีนี้ยังเติบโตราว 14% จากปีก่อน
 
แม้จะมี Sentiment เชิงลบระยะสั้นจากการชะลอการเปิดสาขา แต่ราคาหุ้นปัจจุบันได้สะท้อนผลลบดังกล่าวมากแล้ว โดยซื้อขาย ณ ระดับ PER 58F ที่ต่ำกว่ากลุ่มฯโดยอยู่ที่ 23.6 เท่า เทียบกับกลุ่มฯอยู่ที่ 26.4 เท่า ยังน่าสนใจ และเหมาะสำหรับนักลงทุนระยะยาว แนะนำ “ซื้อ” ราคาเป้าหมาย 9.20 บาท